Hartsverandering laat bemagtiging werk | Landbou
Om bemagtiging te laat werk, is 'n hartsverandering by boere nodig, het mnr. Naas van der Merwe van die landgoed Môrester by Ceres op die Landbouweekblad-PALS-grondsimposium by Ceres gesê.
"Dis iets anders as 'n kopskuif. Dit begin met 'n oortuiging dat jy en jou werkers iets saam wil doen, iets wat beter is as wat die verlede was."
Van der Merwe het gesê sy hartsverandering het gekom toe hy besef het alle partye moet as gelyke aandeelhouers behandel word. "Ons kan almal boer en goed in besigheid presteer, maar ons het mense wat nie daardie vaardighede gehad het nie. Ons moet daardie vaardighede saam bou.
"Dit was moeilik. Ek wou hê die proses moes vinniger beweeg, maar my hartsverandering was om te aanvaar dat daar ander aandeelhouers en vennote is wat saam met ons 'n sê het. Dít was my hartsverandering."
Die hartsverandering is een van die vier boublokke vir die vennootskap tussen Môrester en die Harmony-werknemerstrust. Die ander is dat bemagtiging as " 'n verantwoordelikheid, 'n plig, 'n werk en een van die wegtrekprosesse" gesien moet word.
Verder moet die betrokkenes erken dat dit 'n ingewikkelde en moeilike proses gaan wees. "Daarom is dit so belangrik om die regte trustees aan te stel en die regte sakestruktuur te gebruik. Dit was vir ons 'n wensituasie om met Hein Juries en sy span saam te werk. Jy moet ook kundiges om jou direksietafel betrek."
Hy het gesê dit help ook dat Môreson en Harmony se trustees in mekaar se direksies dien.
Deur die komplekse proses het hulle baie geleer. "Ek kan nie meer beklemtoon hoe belangrik deursigtigheid in die tydperk was en die vertroue wat ons daardeur gebou het nie. Laat die ouditeur aan die einde van die jaar die finansi?le verslag bespreek waar alle begunstigdes by is. Betrek die mense. Almal moet in daardie saal sit en deel vorm van besluitneming en die goedkeuring van die ouditverslag."
Van der Merwe het gesê nog 'n boublok is om die koek groter te maak. "Die koek moet eintlik anderster gebak word. As jy dít kan snap, het jy ook al gevorder."
Van der Merwe het gesê hulle glo die proses moet alle groeperinge van binne genees. "Ons plaas die verlede agter ons deur doelgerigte optrede en deur ruimte te skep vir verskille. Ons leer om ons suksesse saam te vier en te leef en laat leef met dankbaarheid. Ek kan getuig ons het deur die proses 'n brug gebou vir alle betrokkenes."